EUROPA-KOMMISSIONEN Bruxelles, den 18.12.2015 COM(2015) 905 final RAPPORT FRA KOMMISSIONEN TIL RÅDET OG EUROPA-PARLAMENTET Sjette statusrapport om Ukraines gennemførelse af handlingsplanen for visumliberalisering {SWD(2015) 705 final}



I. INDLEDNING I oktober 2008 iværksattes en dialog om visumliberalisering mellem EU og Ukraine. I november 2010 forelagde Europa-Kommissionen den ukrainske regering en handlingsplan for visumliberalisering. I handlingsplanen er der fastsat en række præcise benchmarks for Ukraine vedrørende fire "hovedområder" af teknisk relevante spørgsmål med henblik på såvel vedtagelse af en lovgivningsmæssig, politisk og institutionel ramme (fase 1) som en praktisk og bæredygtig gennemførelse heraf (fase 2). Disse benchmarks skal Ukraine opfylde, før ukrainske statsborgere, der er i besiddelse af et biometrisk pas, har ret til indrejse i Schengenområdet med henblik på kortvarige ophold uden visum. I september 2011 vedtog Kommissionen sin første statusrapport om Ukraines gennemførelse af handlingsplanen for visumliberalisering og fremsatte en række anbefalinger om gennemførelsen af den første (lovgivningsmæssige og planlægningsmæssige) fase. Kommissionen offentliggjorde sin anden statusrapport den 9. februar 2012 og den tredje den 15. november 2013. Efter Kommissionens fjerde rapport (af 27. maj 2014) og Rådets godkendelse heraf (af 23. juni 2014) var Ukraine officielt kommet til anden fase af handlingsplanen, hvor der blev foretaget en vurdering af den bæredygtige gennemførelse af den lovgivningsmæssige og politiske ramme. Kommissionen vedtog den femte statusrapport om Ukraines gennemførelse af handlingsplanen for visumliberalisering den 8. maj 2015. I rapporten blev det fastslået, at de ukrainske myndigheders fremskridt med gennemførelsen af anden fase af handlingsplanen for visumliberalisering var bemærkelsesværdige. I overensstemmelse med den metodologi, der er beskrevet i handlingsplanen, organiserede Kommissionen evalueringer på stedet med eksperter fra EU-medlemsstaterne. Rapporten blev ledsaget af en vurdering af de potentielle migrations- og sikkerhedsmæssige konsekvenser af en fremtidig visumliberalisering for ukrainske statsborgere, der rejser til EU. Den sjette rapport er den anden statusrapport om Ukraines gennemførelse af anden fase af handlingsplanen for visumliberalisering. Heri vurderes det, hvor effektivt og bæredygtigt de ukrainske myndigheder har opfyldt benchmarkene i anden fase i overensstemmelse med Kommissionens anbefalinger i den femte rapport. Denne rapport omhandler ikke de benchmarks, som blev anset for opfyldt allerede i den forrige rapport, fordi overvågningen har påvist, at de fortsat er opfyldt.Disse benchmarks er retligt samarbejde i straffesager og betingelser og procedurer i forbindelse med udstedelse af rejse- og identitetsdokumenter. De faktuelle oplysninger og vurderingen bygger på resultaterne af EU's evalueringsbesøg i Ukraine fra den 31. august 2015 til den 2. oktober 2015 på alle fire hovedområder af handlingsplanen for visumliberalisering og havde deltagelse af eksperter fra EU-medlemsstaterne, Kommissionens embedsmænd, repræsentanter for Tjenesten for EU's Optræden Udadtil og EU's delegation i Ukraine. Der blev indhentet yderligere oplysninger gennem efterfølgende møder og udveksling af meddelelser mellem Kommissionen, EEAS og de ukrainske myndigheder samt de statusrapporter, som Ukraine fremsendte den 17. august og den 22. november 2015. Rapporten ledsages af et arbejdsdokument fra Kommissionens tjenestegrene, som giver en nærmere redegørelse for den udvikling, der er beskrevet i rapporten. I bilaget til arbejdsdokumentet fremlægger Kommissionen i henhold til handlingsplanen og på grundlag af input fra relevante EU-agenturer og interessenter en ajourført analyse og oplysninger baseret på statistikker om de mulige migrations- og sikkerhedsmæssige virkninger af den fremtidige visumliberalisering for ukrainske statsborgere, som rejser til EU. Konsekvensanalysen beskriver de mulige vigtigste tendenser med hensyn til migration og sikkerhed. Den viser, at EU fortsat er et attraktivt bestemmelsessted for migranter fra Ukraine, og at der er en række potentielle migrations- og sikkerhedsmæssige udfordringer, som det er nødvendigt at holde øje med. 2. VURDERING AF FORANSTALTNINGERNE UNDER DE RESTERENDE BENCHMARKS I HANDLINGSPLANEN FOR VISUMLIBERALISERING 2.1. Hovedområde 1: Dokumentsikkerhed, herunder biometri Der er gjort betydelige fremskridt siden den 12. januar 2015 med udstedelsen af biometriske pas, som opfylder de krav, der stilles af Organisationen for International Civil Luftfart. Med henblik på kontrol af ukrainske statsborgere, der forlader landet, kan kontrollørerne i den efterfølgende kontrol i Kiev Boryspil lufthavn få adgang til fingeraftryk, der er lagret i ukrainske pas, og dermed holde pasindehaverens fingeraftryk op mod de aftryk, der er lagret på chippen. Den 19. august 2015 blev procedurerne ændret for at håndtere bivirkninger af navneændringer ved udstedelse af rejse- og identitetsdokumenter. Både det interne pas og udrejsepasset annulleres i tilfælde af en navneændring. Der afholdes løbende tekniske konsultationer om etablering af en automatisk forbindelse mellem det fælles statslige folkeregister og civilregistret. Forbindelsen forventes at være operationel den 1. januar 2016. I maj begyndte Ukraine at udstede biometriske diplomatpas og tjenestepas og biometriske pas på konsulater. Udstyret blev taget i brug i 98 konsulære repræsentationer. De nye biometriske id-kort er ved at blive testet og vil blive udstedt fra 1. januar 2016. Benchmarket vedrørende dokumentsikkerhed anses for at være opfyldt. 2.2. Hovedområde 2: Integreret grænseforvaltning, migrationsforvaltning og asyl 2.2.1. Integreret grænseforvaltning Der er gjort fremskridt med gennemførelsen af en integreret grænseforvaltning i Ukraine. Trods den komplekse situation i landets østlige egne gør den statslige grænsevagttjeneste fremskridt og er ved at udvikle sig til en moderne retshåndhævelsesmyndighed i overensstemmelse med EU's bedste praksis. De ukrainske myndigheder har sikret adgangen til Interpols databaser ved grænseovergangsstederne. I november var 39 grænseovergangssteder koblet til Interpols databaser. De resterende 118 grænseovergangssteder vil blive tilsluttet i 2016. Ukraine har taget skridt til at udvide samarbejdet om grænsekontrol og grænseovervågning med nabolandene, som allerede fungerede rimelig godt. Den statslige grænsevagttjeneste udarbejdede et udkast til et nyt koncept til den kommende integrerede grænseforvaltningsstrategi for perioden 2016-2020. Den statslige grænsevagttjeneste forventes nu i en inkluderende dialog med andre grænsemyndigheder og relevante aktører at fremlægge et altomfattende dokument med inspiration fra de bedste EU-eksempler og løsninger på centrale problemstillinger i samarbejdet og samordningen mellem ministerier, myndigheder og internationale organer. Siden den 6. november 2015 har den statslige grænsevagttjeneste behandlet forslag fra fagministerier og myndigheder til konceptudkastet og den tilhørende handlingsplan for gennemførelsen heraf. Ifølge udkastet træder konceptet i kraft den 1. januar 2016.

Benchmarket for integreret grænseforvaltning anses for at være opfyldt. 2.2.2. Migrationsforvaltning Loven om ekstern arbejdskraftmigration blev vedtaget ved andenbehandlingen den 5. november 2015 og underskrevet af præsidenten den 21. november. Det er et meget positivt skridt, da loven kommer til at regulere reintegrationsspørgsmål på lovgivningsniveau. Den statslige indvandringsmyndigheds kapacitet med hensyn til indenlandske undersøgelsesprocedurer er blevet udbygget. Den 27. maj 2015 vedtog Ukraines regering en beslutning om, at den statslige indvandringsmyndighed fra 1. januar 2016 tilføres yderligere 500 stillinger, herunder embedsmænd, der får til opgave at bekæmpe ulovlig indvandring og foretage indenlandske undersøgelser. Der foregår i øjeblikket sprogundervisning. Den statslige indvandringsmyndighed undersøger nye veje til inddragelse af internationale partnere i arbejdet med at forbedre personalets sprogkundskaber. Migrationsprofilen for 2014 blev ajourført og offentliggjort den 5. maj 2015. Benchmarket for migrationsforvaltning anses for at være opfyldt. 2.2.3. Asyl Der er opnået væsentlige fremskridt med efterlevelsen af anbefalingerne i den femte rapport. Delsystemet "flygtning" i udlændingedatabasen er blevet installeret. Sagsbehandlere kan tilgå oplysninger om oprindelsesland på den statslige indvandringsmyndigheds websted. Den 1. juli 2015 åbnede 100 offentligt finansierede regionale og lokale retshjælpscentre for at yde sekundær retshjælp til personer, der ansøger om international beskyttelse. Der uddeles mad, uafhængigt af omkostningen, svarende til en vis nødvendig daglig mængde næring pr. person i de midlertidige indkvarteringscentre til personer, der ansøger om eller er under international beskyttelse. Personalet i modtagelsescentrene, sagsbehandlere og dommere har modtaget uddannelse. Ukraine har i dag en modtagelseskapacitet på 100 ledige pladser i Odessa og 130 pladser i den transkarpatiske oblast. Åbningen af et nyt modtagelsescenter i Yahotyn, Kijev oblast, med yderligere 353 pladser blev udskudt indtil 2017. Moderniseringen af det midlertidige modtagelsescenter i Odessa, så det kan rumme 100 yderligere pladser, afhænger af, at de øremærkede midler hertil frigives. En fortsat kilde til bekymring er, at den nuværende praksis med at frihedsberøve visse kategorier af asylansøgere ikke foregår på grundlag af lovfæstede begrundelser for frihedsberøvelse. Den 10. november 2015 vedtog parlamentet ved førstebehandlingen et lovforslag om ændringer af udlændingeloven, hvorefter frihedsberøvelse af personer, der er omfattet af tilbagesendelsesprocedurer, skal ske på grundlag af en retsafgørelse. Der kunne vedtages bestemmelser om lignende garantier og specifikke grunde til frihedsberøvelse af personer, der søger international beskyttelse og opholder sig lovligt i Ukraine. Benchmarket for asyl anses for at være opfyldt. 2.3. Hovedområde 3: Offentlig orden og sikkerhed 2.3.1. Forebyggelse og bekæmpelse af organiseret kriminalitet, terrorisme og korruption 2.3.1.1. Forebyggelse og bekæmpelse af organiseret kriminalitet Den 26. maj 2015 godkendte Ukraines præsident den nationale sikkerhedsstrategi, hvori den overordnede vision og retning for reformprocessen fastlægges. Strategien udgør et stort fremskridt. Indenrigsministeriet og de myndigheder, der er ansvarlige for forebyggelse af organiseret kriminalitet, er i færd med at gennemføre den komplekse reformproces. Myndighederne arbejder på at fastlægge klare kompetencer på de retshåndhævende myndigheders arbejdsområder, herunder en klar ansvarskæde for efterforskning og retsforfølgelse. Der bør følges yderligere op på centrale elementer i reformen såsom klar jurisdiktion og forebyggelse af overlapning mellem funktionerne i bekæmpelsen af organiseret kriminalitet. De ukrainske myndigheder gør en indsats for at indskrænke de beføjelser til efterforskning forud for retssagen, som sikkerhedstjenesten for spionage og kontraspionage har i dag. Den 21. november 2015 underskrev præsidenten loven om optimering af retshåndhævelsesbeføjelser i efterforskningen forud for retssagen. Kompetencen vedrørende beføjelser til efterforskning forud for retssager om smugling blev overført fra sikkerhedstjenesten til indenrigsministeriet. Der har været yderligere overvejelser om at specialisere dommere og anklagere i organiseret kriminalitet. For at sikre en effektiv vidnebeskyttelse vil de ukrainske myndigheder overveje at allokere midler hertil i næste budgetperiode. Der planlægges en ny procedure for samarbejde i vidnebeskyttelsesspørgsmål og konsekvent gennemførelse af vidnebeskyttelseskendelser. Benchmarket vedrørende forebyggelse og bekæmpelse af organiseret kriminalitet anses for at være opfyldt.

2.3.1.2. Menneskehandel Med vedtagelsen af det nye statslige program for bekæmpelse af menneskehandel, der skal træde i kraft den 1. januar 2016, har Ukraine har taget en række vigtige skridt hen imod udformningen af en politik for og strategier til bekæmpelse af menneskehandel. Socialministeriet holder konsultationer med andre myndigheder og internationale organisationer, men der arbejdes stadig med at vurdere årsagerne til, at antallet af identificerede ofre er faldet, og sikre en bedre overvågning af nye tendenser. Antallet af identificerede ofre er fortsat meget lavt. Den 19. november gav de ukrainske myndigheder 140 personer status af offer for menneskehandel: 60 kvinder, 59 mænd og 21 mindreårige. De ukrainske myndigheder indførte en formel procedure til identificering af ofre, men identificeringen beror på, at ofrene selv ansøger herom. Der blev desuden oprettet en national mekanisme til befordring af samarbejde mellem relevante organer, der er involveret i bekæmpelsen af menneskehandel. Det nuværende system til bekæmpelse af menneskehandel fokuserer på ofre af ukrainsk oprindelse, og kun få udenlandske ofre for menneskehandel er formelt blevet identificeret. Opmærksomheden bør yderligere rettes mod intern menneskehandel, især handel med internt fordrevne. Der er endnu ikke indført et system til overvågning og evaluering af den eksisterende handlingsplan og af planen fra 2016 og derefter. De ikkestatslige organisationer bør i den forbindelse have en klar rolle og tilstrækkelige midler til at sikre, at de kan deltage effektivt heri. Indførelsen af et nationalt statistisk overvågningssystem ville være en fordel for Ukraine med hensyn til at forberede identificeringen af ofre. De ukrainske myndigheder har afsat midler fra den nationale henvisningsmekanisme til ngo'er. Uddannelsen af embedsmænd i deres rolle og ansvar i forbindelse med identificeringsprocessen er blevet forbedret. Benchmarket vedrørende menneskehandel anses for at være opfyldt. 2.3.1.3. Forebyggelse og bekæmpelse af korruption De fremskridt, der ifølge den femte rapport var sket med hensyn til korruptionsbekæmpelse, især lovgivningsmæssigt og institutionelt, er fortsat. Parlamentets vedtagelse den 8. oktober 2015 af lovpakker, der omfatter en række aspekter af rapportens anbefalinger, er et vigtigt fremskridt. Civilsamfundet fortsatte med at spille en central rolle for de fremskridt, der er gjort med hensyn til bekæmpelse af korruption. Der er oprettet et nationalt korruptionsbekæmpelseskontor, direktøren herfor blev udpeget den 16. april 2015 efter en åben udvælgelsesproces, og der er blevet rekrutteret og uddannet ca. 100 efterforskere. Etableringen af det nationale korruptionsbekæmpelseskontor er derfor på rette kurs. Kontoret kan dog ikke være fuldt operationelt uden en specialiseret anklagemyndighed for korruptionsbekæmpelse. Selv om oprettelsen af denne nye specialiserede anklagemyndighed for korruptionsbekæmpelse er igangsat, skal det ikke desto mindre stadig sikres, at dens uafhængighed og integritet ikke kan drages i tvivl. Mangler i udvælgelsesproceduren til besættelse af lederstillinger i den specialiserede anklagemyndighed for korruptionsbekæmpelse såsom manglende objektive kriterier for udvælgelsen af medlemmerne til udvælgelseskomiteen og kandidaterne understregede nødvendigheden af at forbedre de relevante lovgivningsmæssige og institutionelle rammer yderligere for derved at sikre myndighedens uafhængighed og integritet fuldt ud. Derfor skal udvælgelse, udnævnelse og afskedigelse af medlemmer af myndighedens ledelse og personale opfylde strengere krav, hvad angår uafhængighed og integritet. Det bør få absolut prioritet at gøre den specialiserede anklagemyndighed for korruptionsbekæmpelse operationel. Den er en uundværlig del af en effektiv og uafhængig institutionel ramme for bekæmpelse af korruption på højt niveau. Den 30. november udpegede den offentlige anklagemyndighed direktøren for den specialiserede anklagemyndighed for korruptionsbekæmpelse. Der er sket fremskridt med oprettelsen af et nationalt agentur for forebyggelse af korruption, især siden nyvalget af agenturets bestyrelse, som fandt sted den 28. august 2015. Regeringen forventes at godkende den fem mand store bestyrelse i december 2015. Loven om forebyggelse af korruption, der blev vedtaget i oktober 2014, trådte i kraft den 26. april 2015. Den indeholder bestemmelser om indførelse af mekanismer til kontrol af formueangivelser. Denne opgave skal varetages af det nationale agentur for forebyggelse af korruption. Agenturet skal også forvalte webportalen til formueangivelser, der i øjeblikket er under udvikling. Den 8. oktober 2015 blev der vedtaget en lov om politiske partiers finansiering, og der blev ved førstebehandlingen i parlamentet godkendt et lovforslag om et nationalt kontor for inddrivelse af aktiver og et formueforvaltningskontor. Den 10. november vedtog parlamentet ved andenbehandlingen en række love om forbedring af procedurerne for inddrivelse af aktiver, nærmere bestemt lovforslagene om et nationalt kontor for inddrivelse af aktiver og et formueforvaltningskontor, beslaglæggelse af aktiver og særlig konfiskation hos tredjemand. I den form, som regeringen fremsatte lovforslaget, indeholdt det bestemmelser om oprettelse af et kontor for inddrivelse af aktiver, som også skulle have til opgave at forvalte indefrosne og konfiskerede aktiver, samt bestemmelser om indefrysnings- og konfiskationsproceduren. En række ændringer af lovforslaget i parlamentet har begrænset kontorets funktioner med hensyn til aktiv forvaltning af de beslaglagte aktiver og bestemmelserne om indefrysning og konfiskation. Fremskridtene med de lovgivningsmæssige og institutionelle aspekter kan kun munde ud i væsentlige slutresultater, hvis de gennemføres fuldt ud. Den ukrainske ledelse forpligtede sig til: – at sikre, at det nationale korruptionsbekæmpelseskontor og den specialiserede anklagemyndighed for korruptionsbekæmpelse bliver fuldt operationelle i løbet af første kvartal af 2016 – inden første kvartal af 2016 at sikre, at den specialiserede anklagemyndighed for korruptionsbekæmpelse har fuld uafhængighed og integritet, herunder ved gennem ændringer af loven om anklagemyndigheden at indføre passende garantier for udvælgelse og afskedigelse af myndighedens ledelse – at sikre, at det nationale agentur for forebyggelse af korruption er fuldt operationelt i første kvartal af 2016, og at kontrollen af aktiver og potentielle interessekonflikter for offentligt ansatte på de områder og i de stillinger, der er mest udsat for korruption, bliver iværksat umiddelbart efter – at forbedre den institutionelle kapacitet til inddrivelse og forvaltning af aktiver og i første kvartal af 2016 at vedtage lovgivning om procedurerne for beslaglæggelse af aktiver og særlig konfiskation med henblik på at gøre kontoret for inddrivelse af aktiver fuldt funktionsdygtigt – at sikre, at der på statens budget for 2016 og frem afsættes de nødvendige finansielle midler til en velfungerende institutionel ramme for korruptionsbekæmpelse, herunder det nationale korruptionsbekæmpelseskontor.

På grundlag af disse forpligtelser kan benchmarket vedrørende bekæmpelse af korruption anses for at være opfyldt. 2.3.1.4. Hvidvaskning af penge og finansiering af terrorisme Ukraines nationalbank har truffet foranstaltninger over for de banker, som ikke oplyser om egentligt ejerskab og sikrer effektiv kundeidentifikation. Den 5. oktober 2015 havde 132 ud af 135 forretningsbanker oplyst deres ejerskab i henhold til de nye regler. Der blev oprettet en særlig enhed i Ukraines nationalbank til overvågning af egentlige ejere. Nationalbanken havde planlagt inden udgangen af december 2015 at færdiggøre et værktøj til risikobaseret overvågning på stedet og fra skrivebordet af hvidvaskning af penge med fokus på den risiko, der knytter sig til politisk eksponerede personer i landet. Den 2. september 2015 blev der nedsat en specialenhed til at koordinere efterforskningen af hvidvaskning af penge og finansiering af terrorisme under anklagemyndighedens afdeling for overvågning af strafferetssager. Enheden har fået til opgave at koordinere efterforskningen af sager om hvidvaskning af penge og finansiering af terrorisme. Der bør føres tilsyn med, hvordan enheden fungerer. Alle onlinetjenester, som ikke har kundeidentifikation eller ikke overvåger pengenes oprindelse, må betragtes som en risiko. Nationalbanken gør en indsats for at regulere de betalingssystemer, som ikke udbydes af bankerne. Den samarbejder også med de retshåndhævende myndigheder om at sikre, at de betalingssystemer, der ikke hører under nationalbanken, overholder loven. Det er også vigtigt at understrege, at anklagemyndigheden rejste tiltale mod og indledte efterforskning af "webmoney"-bureauer, der var mistænkt for hvidvaskning af penge. Benchmarket for hvidvaskning af penge anses for at være opfyldt. 2.3.1.5. Narkotika Den nationale strategi for narkotikabekæmpelse og den tilhørende handlingsplan er ved at blive gennemført via den anden handlingsplan for perioden 2015-2020. Myndighederne overvejede at samle alle narkotikarelaterede bestemmelser i en enkelt retsakt. Dette vil bidrage til at harmonisere Ukraines narkotikalovgivning. Sundhedsministeriet sikrer samarbejdet med andre narkotikapolitiske institutioner, som regelmæssigt deltager i gennemførelsen af statens narkotikabekæmpelsespolitik. Som led i handlingsplanen for 2015 for gennemførelsen af den narkotikapolitiske strategi frem mod 2020 deltager indenrigsministeriet i gennemførelsen af planlagte foranstaltninger sammen med sikkerhedstjenesten, den statslige grænsevagttjeneste og det statslige skattevæsen, herunder iværksættelse af operative/forebyggende foranstaltninger til opdagelse og beslaglæggelse af narkotika, psykotrope stoffer og analoge stoffer og prækursorer samt toksiske og stærkere narkotiske stoffer. Fra den 1. januar til den 9. november 2015 beslaglagde den statslige grænsevagttjeneste over 200 kg narkotika. Benchmarket for narkotikabekæmpelse anses for at være opfyldt. 2.3.2. Retligt samarbejde i straffesager Benchmarket for det retlige samarbejde i straffesager, som blev anset for at være opfyldt ifølge den femte statusrapport, er fortsat opfyldt. 2.3.3. Retshåndhævelsessamarbejde Med hensyn til samarbejdet mellem myndigheder arbejdes der stadig med reformen af indenrigsministeriet. Det er planlagt, at ministeriet inden udgangen af 2015 skal omdannes til et civilt organ, hvis primære formål er at udforme en sammenhængende statslig politik for indre anliggender og lede andre myndigheders aktiviteter (det nationale politi, nationalgarden, den statslige grænsevagttjeneste, den statslige indvandringsmyndighed og den statslige beredskabstjeneste). Den 2. juli 2015 vedtog parlamentet Ukraines lov om det nationale politi, der trådte i kraft den 7. november 2015. Ifølge loven skal det nationale politi optimeres, de strukturelle beføjelser klart adskilles, og overlappende funktioner fjernes i tråd med europæiske standarder. Ministeriets reformbestræbelser er i denne henseende meget positive. Informationsudvekslingen mellem de retshåndhævende myndigheder foregår ved brug af Arkan-systemet, et integreret informations- og telekommunikationssystem på tværs af myndigheder vedrørende kontrol af personer, køretøjer og varer, der passerer statsgrænsen. Proceduren for indgåelse af en operationel aftale med Europol er kommet meget langt. Den 11. marts 2015 blev et aftalememorandum underskrevet af det ukrainske parti og den 19. marts af Europol. Den 4. juni vedtog parlamentet en lov om ratificering af aftalememorandummet mellem Ukraine og Europol om etablering af en sikker kommunikationskanal. Loven trådte i kraft den 13. juli. Beslutningen om at indlede forhandlinger om underskrivelse af en operationel aftale blev truffet af Europols bestyrelse den 7. oktober 2015. I øjeblikket forhandler Interpols ukrainske kontor med Europol om igangsættelse af arbejdet med at etablere den sikre kommunikationskanal SIENA. Trusselsvurderingen af grov og organiseret kriminalitet (SOCTA) for Ukraine foregår ved hjælp af Europols metodologi. Det internationale samarbejde med Ukraines retshåndhævende myndigheder foregår ad Interpols og Europols kanaler for forebyggelse, opdagelse og efterforskning af straffelovsovertrædelser. Benchmarket for retshåndhævelsessamarbejde anses for at være opfyldt. 2.3.4. Databeskyttelse De ukrainske myndigheder har ydet en tilfredsstillende indsats med gennemførelsen af loven om beskyttelse af personoplysninger, og den uafhængige datatilsynsmyndighed fungerer effektivt.

Ombudsmandsinstitutionens sekretariatsbudget blev forøget med 7 mio. UAH (25 %) og tildelt tre afdelinger i sekretariatet: databeskyttelsesafdelingen, enheden for bekæmpelse af forskelsbehandling og enheden for adgang til offentlige oplysninger. Benchmarket for databeskyttelse anses for at være opfyldt. 2.4. Hovedområde 4: Eksterne forbindelser og grundlæggende rettigheder Trods de store eksterne og interne udfordringer, som landet stadig står over for, har Ukraine gjort væsentlige fremskridt på dette område på kort tid. 2.4.1. Fri bevægelighed i Ukraine Hiv/aids blev fjernet fra listen over smitsomme sygdomme ved sundhedsministeriets bekendtgørelse nr. 329 af 11. juni 2015. Det betyder, at en hiv/aids-diagnose ikke kan bruges som begrundelse for at afvise ansøgninger om opholdstilladelse. De ukrainske myndigheder har gradvis forbedret anvendelsen af den retlige ramme for adgang til og fra landområder, der ikke er under regeringens kontrol, og har indført foranstaltninger, der gør det enklere at krydse skillelinjen. Benchmarket anses for at være opfyldt. 2.4.2. Betingelser og procedurer i forbindelse med udstedelse af rejse- og identitetsdokumenter Benchmarket blev i femte statusrapport anset for at være opfyldt. 2.4.3. Borgernes rettigheder, herunder beskyttelse af mindretal Ukraine har demonstreret en strategisk tilgang til udbygningen af kapaciteten i ligestillingsinstitutionen, som er det centrale organ for bekæmpelse af forskelsbehandling. Antallet af medarbejdere er steget til 15, og budgettet for 2015 og forslaget til budget for 2016 indeholder betydeligt større bevillinger. Institutionen fortsatte med at gennemføre strategien og handlingsplanen for forebyggelse og bekæmpelse af forskelsbehandling i Ukraine i perioden 2014-2017. Flere oplysningskampagner blev igangsat af ligestillingsinstitutionen og relevante ministerier. Præsidenten vedtog den nationale menneskerettighedsstrategi den 25. august 2015 om bl.a. bekæmpelse af forskelsbehandling. Ukraine fortsatte gennemførelsen på et rimeligt niveau af de retlige rammer for beskyttelse af personer, der tilhører nationale mindretal. Der blev gjort betydelige fremskridt med på en mere systematisk og permanent måde at tilbyde uddannelse i bekæmpelse af forskelsbehandling til embedsmænd hos de retshåndhævende myndigheder, anklagere og dommere. Eftersom Ukraine ifølge bilag XL til artikel 21 i associeringsaftalen forpligtede sig til at tilnærme sin lovgivning til EU's direktiver om bekæmpelse af forskelsbehandling, vil anbefalingen i den seneste statusrapport om forbedringer af loven om bekæmpelse af forskelsbehandling blive anset for efterlevet, forudsat at handlingsplanen for gennemførelse af den nationale menneskerettighedsstrategi omfatter de påpegede mangler, og der heri anføres en begrænset frist til at afhjælpe dem. Parlamentet vedtog også den 12. november en række ændringer af arbejdsmarkedsloven, som udtrykkeligt forbyder forskelsbehandling på grund af seksuel orientering. De blev underskrevet af præsidenten den 21. november og trådte i kraft den 27. november. Efterfølgende lovgivning på dette område, f.eks. den nye arbejdsmarkedslov, som afventer vedtagelse i parlamentet, skal garantere samme forbud. Benchmarket anses for at være opfyldt. 3. OVERORDNET VURDERING OG NÆSTE SKRIDT Siden visumdialogen mellem EU og Ukraine blev indledt i oktober 2008, og handlingsplanen for visumliberalisering blev fremlagt for de ukrainske myndigheder i november 2010, har Kommissionen regelmæssigt informeret Europa-Parlamentet og Rådet om Ukraines fremskridt med hensyn til opfyldelsen af benchmarkene på de fire hovedområder i første og anden fase af handlingsplanen. Kommissionen har ligeledes fortsat fulgt Ukraines fremskridt inden for områder med relevans for handlingsplanen inden for rammerne af: mødet mellem højtstående embedsmænd i visumdialogen mellem EU og Ukraine EU's og Ukraines blandede visumlempelsesudvalg EU's og Ukraines blandede tilbagetagelsesudvalg EU's og Ukraines blandede underudvalg om retfærdighed, frihed og sikkerhed menneskerettighedsdialogen mellem EU og Ukraine.